Ehdotus NEUVOSTON PÄÄTÖS Euroopan luonnonvaraisen kasviston ja eläimistön sekä niiden elinympäristön suojelusta tehdyn Euroopan neuvoston yleissopimuksen (Bernin yleissopimus) pysyvän komitean 32. kokouksessa esitettävästä Euroopan unionin kannasta /* COM/2012/0520 final - 2012/0249 (NLE) */





PERUSTELUT 1. EHDOTUKSEN TAUSTA Euroopan neuvoston yleissopimus Euroopan luonnonvaraisen kasviston ja eläimistön sekä niiden elinympäristön suojelusta, jäljempänä ’Bernin yleissopimus’, hyväksyttiin Bernissä (Sveitsissä) 19. syyskuuta 1979, ja se tuli voimaan 1. kesäkuuta 1982. Bernin yleissopimuksella on 50 sopimuspuolta: 45 Euroopan neuvoston jäsenvaltiota, 4 valtiota, jotka eivät ole Euroopan neuvoston jäsenvaltioita, sekä Euroopan unioni. Bernin yleissopimuksen tavoitteena on ”luonnonvaraisen kasviston ja eläimistön sekä niiden luonnollisen elinympäristön suojeleminen ja erityisesti sellaisten lajien ja luonnonalueiden suojeleminen, joka edellyttää usean valtion yhteistyötä, sekä tällaisen yhteistyön edistäminen. Erityistä huomiota kiinnitetään erittäin uhanalaisiin ja vaarantuneisiin lajeihin, mukaanlukien erittäin uhanalaiset ja vaarantuneet vaeltavat lajit.” Bernin yleissopimuksen kaikkien sopimuspuolten on – edistettävä luonnonvaraisen kasviston ja eläimistön sekä luonnonalueiden suojelemista suosivia kansallisia toimintalinjoja – kiinnitettävä huomiota luonnonvaraisen kasviston ja eläimistön suojeluun suunnittelu- ja kehitysohjelmissaan sekä ympäristön pilaantumisen vastaisessa toiminnassaan – edistettävä koulutusta ja levitettävä yleistä tietoutta luonnonvaraisten kasvi- ja eläinlajien sekä niiden elinympäristön suojelun tarpeellisuudesta – edellä mainittujen toimien tehostamiseksi tehtävä yhteistyötä vaeltavien lajien suojelun koordinoinnin sekä tietojen, kokemusten ja asiantuntemuksen vaihtamisen alalla. Bernin yleissopimus on pantu EU:n tasolla täytäntöön luonnonvaraisten lintujen suojelusta 30 päivänä marraskuuta 2009 annetulla Euroopan parlamentin ja neuvoston direktiivillä 2009/147/EY[1] ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetulla neuvoston direktiivillä 92/43/ETY[2] (luontotyyppidirektiivi). Näillä direktiiveillä luodaan yleinen kehys luonnonvaraisen eläimistön ja kasviston sekä luontotyyppien suojelemiseksi EU:ssa, ja ne sisältävät keskeiset EU:n säännökset luonnon monimuotoisuuden säilyttämiseksi jäsenvaltioissa. Lisäksi direktiivit muodostavat oikeuskehyksen EU:n Natura 2000 -verkostolle, joka on laajin suojelualueiden verkosto maailmassa. Bernin yleissopimusta hallinnoi pysyvä komitea. Pysyvän komitean pääasiallisena tehtävänä on valvoa, että Bernin yleissopimuksen määräykset mukautetaan luonnonvaraisten lajien kehityksen ja muuttuvien tarpeiden mukaan. Tässä tarkoituksessa pysyvä komitea antaa sopimuspuolille suosituksia sekä tutkii muutosehdotuksia ja hyväksyy muutoksia liitteisiin, joissa suojellut lajit on lueteltu. Bernin yleissopimuksen 22 artiklan 1 kohdassa määrätään, että ”1. Valtio voi allekirjoittaessaan yleissopimuksen tai tallettaessaan ratifioimis-, hyväksymis-, tai liittymiskirjansa tehdä yhden tai useamman tiettyjä, I–III liitteessä lueteltuja, lajeja koskevan varauman ja/tai tiettyjen varaumassa tai varaumissa mainittujen lajien osalta tiettyjä IV liitteessä lueteltuja tappo- ja pyyntivälineitä tai pyyntimenetelmiä tai muita hyödyntämistapoja koskevan varauman. Yleisluonteisia varaumia ei sallita.” Pysyvän komitean seuraava, 32. kokous pidetään Strasbourgissa 27.–30. marraskuuta 2012. Sveitsi on toimittanut kokousta varten ehdotuksen Bernin yleissopimuksen 22 artiklan muuttamiseksi siten, että jokainen sopimuspuoli voisi myös Bernin yleissopimuksen allekirjoittamisen tai ratifioimis-, hyväksymis-, tai liittymiskirjan tallettamisen jälkeen tehdä tiettyjä varaumia alun perin tekemiinsä sitoumuksiin. Sveitsi ehdottaa, että lisätään 22 artiklaan uusi 1 a kohta seuraavasti: ”1 a. Edellä 1 kohdan lisäksi jokainen valtio voi tehdä yhden tai useamman varauman tiettyihin I–III liitteessä lueteltuihin lajeihin, jos olosuhteet sen alueella ovat muuttuneet ratkaisevasti tämän yleissopimuksen voimaantulon jälkeen.” Sveitsi ei kuitenkaan ole toimittanut ehdotuksensa tueksi minkäänlaista analyysiä tai tieteellisiä tietoja. Jos kaikilla Bernin yleissopimuksen allekirjoittajamailla olisi Sveitsin ehdotuksen mukaisesti mahdollisuus tehdä yksi tai useampi varauma tiettyihin I–III liitteessä oleviin lajeihin, tällä saattaisi olla laajoja haittavaikutuksia Euroopan kannalta tärkeisiin eläin- ja kasvipopulaatioihin. Tämä puolestaan heikentäisi suuresti Bernin yleissopimuksen vaikuttavuutta ja haittaisi EU:n pyrkimyksiä suojella eurooppalaisia lajeja. Kun otetaan huomioon edellä mainittu ja jotta voidaan varmistaa yhdenmukaisuus Bernin yleissopimuksen ja EU:n lainsäädännön välillä sekä panna Bernin yleissopimus täytäntöön menestyksellä myös jatkossa, unionin ei pitäisi tukea Sveitsin ehdotusta pysyvän komitean seuraavassa kokouksessa. 2012/0249 (NLE) Ehdotus NEUVOSTON PÄÄTÖS Euroopan luonnonvaraisen kasviston ja eläimistön sekä niiden elinympäristön suojelusta tehdyn Euroopan neuvoston yleissopimuksen (Bernin yleissopimus) pysyvän komitean 32. kokouksessa esitettävästä Euroopan unionin kannasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan unioni on Euroopan luonnonvaraisen kasviston ja eläimistön sekä niiden elinympäristön suojelusta tehdyn Euroopan neuvoston yleissopimuksen, jäljempänä ’Bernin yleissopimus’, sopimuspuoli. (2) Bernin yleissopimus on pantu EU:n tasolla täytäntöön luonnonvaraisten lintujen suojelusta 30 päivänä marraskuuta 2009 annetulla Euroopan parlamentin ja neuvoston direktiivillä 2009/147/EY[3] ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetulla neuvoston direktiivillä 92/43/ETY[4]. (3) Pysyvä komitea tutkii kaikki Bernin yleissopimuksen artikloihin ehdotetut muutokset. Sveitsi on toimittanut Strasbourgissa 27.–30. marraskuuta 2012 pidettävään pysyvän komitean 32. kokoukseen ehdotuksen Bernin yleissopimuksen 22 artiklan muuttamiseksi siten, että jokainen sopimuspuoli voisi tehdä tiettyjä varaumia Bernin yleissopimuksen yhteydessä alun perin tekemiinsä sitoumuksiin myös Bernin yleissopimuksen allekirjoittamisen tai ratifioimis-, hyväksymis-, tai liittymiskirjan tallettamisen jälkeen. Ehdotus antaisi kaikille Bernin yleissopimuksen allekirjoittajamaille mahdollisuuden tehdä yhden tai useamman varaumaan tiettyihin I–III liitteessä lueteltuihin lajeihin. (4) Ehdotuksen tueksi ei ole toimitettu analyysiä eikä tieteellisiä tietoja, ja ehdotuksella voi olla suuria haittavaikutuksia Euroopan kannalta tärkeille eläin- ja kasvipopulaatioille. Ehdotus ei myöskään ole yhdenmukainen unionin lainsäädännön kanssa. (5) Edellä mainittu huomioon ottaen unionin ei pitäisi tukea Sveitsin ehdotusta pysyvän komitean seuraavassa kokouksessa, ON HYVÄKSYNYT TÄMÄN PÄÄTÖKSEN: 1 artikla Euroopan unionin esittämä kanta Euroopan luonnonvaraisen kasviston ja eläimistön sekä niiden elinympäristön suojelusta tehdyn Euroopan neuvoston yleissopimuksen (Bernin yleissopimus) pysyvän komitean 32. kokouksessa on, että se ei tue Sveitsin ehdotusta mainitun yleissopimuksen 22 artiklan muuttamiseksi. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL L 20, 26.1.2010, s. 7. [2] EYVL L 206, 22.7.1992, s. 7. [3] EUVL L 20, 26.1.2010, s. 7. [4] EYVL L 206, 22.7.1992, s. 7.